Lourens, Elza (2013-12)
AFRIKAANSE OPSOMMING: Die belang van groter toeganklikheid tot hoër onderwys vir nie-tradisionele studente word wêreldwyd erken. As gevolg van die apartheidsgeskiedenis, is daar in Suid-Afrika 'n grootse poging om aan studente wat voorheen uitgesluit was, toegang tot hoër onderwys te verleen. Die Universiteit Stellenbosch poog om 'n bydra te lewer tot die regstelling en transformasie, onder andere, deur die SciMathUS Brugprogram (Science and Mathematics at the University of Stellenbosch) wat aan onderwysbenadeelde studente toegang tot hoër onderwys verleen. Alhoewel hierdie studente toegang tot hoër onderwys verkry het, sukkel hul om sukses te behaal. Baie vrae oor die funksionering van spesifiek onderwysbenadeelde studente in hoër onderwys is steeds onbeantwoord. Hierdie studie poog om antwoorde te vind op van hierdie vrae naamlik, wat is die grootste uitdagings wat onderwysbenadeelde studente aan 'n hoofsaaklik wit, Afrikaanssprekend universiteit in die gesig staar en hoe funksioneer hul binne die universiteit. Die navorsing is 'n narratiewe etnografie met die fokus op die ervarings van sewe voormalige SciMathUS studente aan die Universiteit Stellenbosch. Die data is oor 'n tydperk van vier maande deur middel van onderhoude, studentejoernale en sosiale media versamel. Narratiewe oor die sewe studente se ervarings op kampus is saamgestel en binne die raamwerk van Bronfenbrenner se ekologiese model ontleed deur op die wedersydse en dinamiese interaksies van die studente in hul kampus- sisteme te fokus. Die ontleding van die narratiewe het beperkte interaksies binne die akademiese, sosiale en residensiële kontekste aangedui en het getoon dat die studente akademiese, finansiële, taal, sosiale en administratiewe uitdagings in die gesig gestaar het, wat tot hoë stresvlakke gelei het. Hul het gesukkel om deel te word van die akademiese praktyk en het daarop reageer deur op die rand van die universiteitsisteem te funksioneer. Die implikasies van toegang tot hoër onderwys, en meer spesifiek die Universiteit Stellenbosch, aan onderwysbenadeelde studente, is drieërlei. Op 'n teoretiese vlak is gapings in huidige teorie oor studente-ontwikkeling en -ondersteuning geïdentifiseer. Op 'n substantiewe vlak het daar 'n gaping bestaan tussen universiteitsbeleide en -inisiatiewe en die werklike ervarings van die studente en is sistemiese veranderinge in die akademiese, sosiale en residensiële kontekste nodig. Laastens, op 'n praktiese vlak het die narratiewe van die studente lig gewerp op hul ervarings en die behoefte aan die heroorweging van huidige praktyke rondom onderrig en leer, taal, toelating, her-toelating, finansiële ondersteuning, tutor- and mentorskap en sosiale lewe, spesifiek in koshuise, beklemtoon.
Please refer to this item in SUNScholar by using the following persistent URL: http://hdl.handle.net/10019.1/85812